Kan underminere den danske model

Når Wolts bude ikke har nogen overenskomst, kan det være med til at underminere ansættelsesforholdene i andre brancher, mener fagforeningen 3F.

- Når de ikke ansætter folk, og de ikke tegner overenskomst, kan de køre med deres egen idé om, hvad de synes er ret og rimeligt at aflønne folk med, siger John Bondebjerg, der er forhandlingssekretær ved 3F.

Hvad er 'den danske model'? Den danske model er en betegnelse for den måde, det danske arbejdsmarked er organiseret på. Det helt særlige ved den danske model er, at den bygger på frivillige aftaler mellem arbejdsgivere og arbejdstagere. Det betyder blandt andet, at vi ikke har nogen lov om mindsteløn i Danmark. Det aftales mellem arbejdsgivere og fagforbundene, når der forhandles overenskomst, og staten og Folketinget griber sjældent ind. Læs mere på Beskæftigelsesministeriets hjemmeside.

Han mener, at hvis man lader sådan nogle arbejdsforhold florere, så kan der være andre brancher, der bliver inspireret til at gøre det samme.

- Det kan være de første sten til, at man underminerer hele den danske model, hvor løn og arbejdsforhold er noget, man aftaler mellem parterne, og ikke noget, der bliver dikteret fra den ene part, siger John Bondesbjerg.

I Danmark er det mest almindelige, at man bliver ansat på en overenskomst. Dermed har den enkelte indflydelse på egen løn og arbejdsvilkår og samtidig også mulighed for at forhandle om begge dele. Og det har budene fra Wolt ikke.

Men er det ikke deres eget problem?

- Jo, det kan man godt sige, det er. Men vores rolle som fagbevægelse er at sikre folk med nogle kollektive aftaler. Det er vores erfaring, at det sikrer folk nogle ordentlige løn- og arbejdsforhold, siger John Bondesbjerg.

Wolt: Vores partnere er tilfredse

Ifølge direktør i Wolt Danmark Patrick Dümer går Wolt meget op i, at kurer-partnerne er glade og tilfredse, og det vil man blive ved med, forsikrer han.

Hvad er platformsøkonomi? Platformsøkonomi er en betegnelse for de forskellige forretningsmodeller og økonomiske udvekslinger, der fungerer som mellemled mellem en bruger og en ejer baseret på en platform. Det kan være platforme som Wolt, Airbnb, GoMore og Happy Helper. I forbindelse med de mange nye måder at drive forretning på er der også blevet oprettet en netværks- og brancheforening, 'Foreningen for platformsøkonomi i Danmark', hvor man kan dele erfaringer og viden mellem platformsvirksomheder.

Det er vigtigt at pointere at den måde, vi gør det her på, lever fuldt ud op til alle love og regler, der er her i Danmark. Patrick Dümer, direktør, Wolt Danmark

Men om de skal være omfattet af en overenskomst, kan han ikke svare på.

- Vi er jo nye i det her, og vi vil kun det bedste for både kunder, partnere og restauranter. Det er vigtigt at pointere, at den måde, vi gør det her på, lever fuldt ud op til alle love og regler, der er her i Danmark, siger han.

- Der kommer altid noget kritik, når man gør noget nyt, og det her med platformsøkonomi er jo en ny ting. Alle, der deltager, er i gang med at finde ud af, hvordan man sætter det sammen på den helt rigtige måde. Så når vi hører sådan en kritik, så lytter vi selvfølgelig og tilpasser, hvis der er behov for det, lyder det fra Patrick Dümer.

Patrick Dümer lægger dog mest vægt på, at kurer-partnerne hos Wolt er tilfredse med deres arbejde, og det er Wolts oplevelse, at det er de.

Klaus Ager Sørensen kører ud til restaurationerne og pakker maden i sin store Wolt-taske, der holder maden varm. og så starter cykelturen frem til kunden. (Foto: Jonas Gravgaard © dr)

- Der er rigtigt mange folk, der har lyst til at arbejde på den måde med frihed og fleksibilitet. De bestemmer selv, hvornår de har lyst til at arbejde og hvor meget. I den traditionelle model kan man ikke stå op den ene dag og tænke, at i dag har man lyst til at tjene penge og den næste dag holde fri, hvis man har lyst til det.

Bedre end et 'halvfesent' job

Jeg vil hellere have et job, jeg kan lide i stedet for at lave noget, jeg synes er halvfesent og så er man sikret løn, når man er syg. Klaus Ager Sørensen, cykelbud, Wolt

Og netop den måde at arbejde på passer Klaus Ager Sørensen glimrende. Ingen overenskomst betyder også, at man ingen løn får, hvis man er syg, og man optjener heller ikke feriepenge eller pension.